ai4bharat/Pralekha huggingface dataset:
மின்னணு மற்றும் தகவல் தொழில்நுட்பம்
கலாச்சார அமைச்சகத்துடன் இணைந்து மைகவ் ‘இளம் திறமையாளர்- ஓவிய திறமையை கண்டறிதல்’ நிகழ்ச்சியை நாளை நடத்தவுள்ளது
விடுதலையின் அமிர்தப் பெருவிழாவின் ஒரு பகுதியாக கலாச்சார அமைச்சகத்துடன் இணைந்து மைகவ் ‘இளம் திறமையாளர்- ஓவிய திறமையை கண்டறிதல்’ நிகழ்ச்சியை வியாழக்கிழமை, மே 11 அன்று நடத்தவுள்ளது.
நாடு முழுவதும் உள்ள பொதுமக்கள் தங்களது கலைத்திறன் தேசிய அளவில் அங்கீகாரம் பெறுவதற்கு, ஓவியத்திறமையை கண்டறிதல் போட்டி தனித்துவ வாய்ப்பை ஏற்படுத்தியுள்ளது.
பாரம்பரியம் மற்றும் கலாச்சாரம், துணிச்சல் மற்றும் தேசபக்தி, பொதுமக்களின் கதாநாயகர்கள் மற்றும் தலைவர்கள், இயற்கை மற்றும் சுற்றுச்சூழல் ஆகிய தலைப்புகளில் ஓவியங்களை வரையலாம்.
இது குறித்து விவரங்களை https://innovateindia.mygov.in/ என்ற இணையதளத்தில் அறிந்துகொள்ளலாம்.
முதல் மூன்று வெற்றியாளர்கள் புதுதில்லியில் நடைபெறும் இறுதிப் போட்டியில் அறிவிக்கப்படுவார்கள்.
முதல் பரிசை வெல்பவருக்கு 1 லட்சம் ரூபாயுடன், கோப்பையும், சான்றிதழும், 2-ம் பரிசை வெல்பவருக்கு ரூ. 75,000 ரொக்கமும் கோப்பையும், சான்றிதழும், 3-ம் பரிசை வெல்பவருக்கு ரூ.50,000 ரொக்கமும், கோப்பையும், சான்றிதழும் வழங்கப்படும்.
இறுதிப் போட்டியில் பங்கேற்கும் 17 போட்டியாளர்களுக்கு தலா ரூ.10,000 ரொக்கப் பரிசு வழங்கப்படும்.
நிதி அமைச்சகம்
ரூ. 3 லட்சம் கோடி நிலுவைக் கடன்களை வங்கிகள் வசூலித்துள்ளன
நாட்டின் 75 ஆவது சுதந்திர தினத்தை புதிய இந்தியா 2022-ல் கொண்டாடும் போது ஒவ்வொரு குடும்பமும் குடிநீர், மின்சாரம், கழிப்பறை வசதி ஆகியவற்றை கொண்ட வீட்டினைப் பெற்றிருக்கும் விவசாயிகளின் வருவாய் 2 மடங்காக உயரும். பயங்கரவாதம், வகுப்புவாதம், ஊழல், வேண்டியவர்களுக்கு சலுகை போன்றவற்றிலிருந்து நாடு விடுபட்டிருக்கும் என்று மத்திய அரசின் இடைக்கால பட்ஜெட்டை தாக்கல் செய்து உரையாற்றிய நிதியமைச்சர் திரு பியூஷ் கோயல் தெரிவித்தார்.
நொடித்துப் போதல் மற்றும் திவால் குறித்த விதிமுறைகள் மூலம் நட்பு ரீதியான தீர்வு முறை உருவாக்கப்பட்டு ரூ. 3 லட்சம் கோடி நிலுவைக் கடன்களை வங்கிகள் வசூலித்துள்ளன என்று அவர் கூறினார்.
வெளிப்படைத் தன்மைக்கு புதிய சகாப்தத்தை கொண்டு வர அரசால் எடுக்கப்பட்ட நடவடிக்கைகள் பற்றி பட்டியலிட்ட அமைச்சர், மனை வணிக  சட்டம் 2016 பினாமி பரிவர்த்தனை  சட்டம் ஆகியவற்றை இதற்கு உதாரணங்களாக கூறினார். தலைமறைவான பொருளாதார குற்றவாளிகள் சட்டம் 2018 இத்தகையோரின் சொத்துக்களை பறிமுதல் செய்யவும், ஏலம் விடவும் உதவி செய்துள்ளது என்று அவர் குறிப்பிட்டார்.
தூய்மை இயக்கத்தின் மூலம் சுமார் 5,45,000 கிராமங்கள் திறந்தவெளி கழிப்பிடம் இல்லாதவையாக அறிவிக்கப்பட்டுள்ளன. 98 சதவீத கிராமங்களில் தூய்மை பராமரிக்கப்பட்டுள்ளது.
பொருளாதார ரீதியாக நலிவடைந்த பொதுப்பிரிவினருக்கு கல்வி நிறுவனங்களிலும், அரசு வேலைவாய்ப்பிலும் 10 சதவீத இடஒதுக்கீட்டை உறுதி செய்ய 25 சதவீத சுமார் 2 லட்சம் கூடுதல் இடங்கள் அரசால் உருவாக்கப்படும்.
வரும் நிதியாண்டுக்கான பட்ஜெட்டில் மகாத்மா காந்தி தேசிய ஊரக வேலை உறுதித் திட்டத்திற்கு ரூ.60,000 கோடி ஒதுக்கப்பட்டுள்ளது.
பிரதமர் அலுவலகம்
ஐஎல்சிஏ 4 பிரிவு மகளிர் டிங்கி படகுப் போட்டியில் வெள்ளிப் பதக்கம் வென்ற நேஹா தாக்கூருக்கு பிரதமர் வாழ்த்து
ஆசிய விளையாட்டுப் போட்டிகளில் பெண்களுக்கான டிங்கி - ஐஎல்சிஏ 4 பிரிவு படகுப் போட்டியில் வெள்ளிப் பதக்கம் வென்ற நேஹா தாக்கூருக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
இது குறித்து பிரதமர் எக்ஸ் சமூக வலைதளத்தில் வெளியிட்டுள்ளப் பதிவில் கூறியிருப்பதாவது:
"அர்ப்பணிப்பு மற்றும் விடாமுயற்சிக்கு ஒரு பிரகாசமான எடுத்துக்காட்டு!
பெண்கள் டிங்கி - ஐஎல்சிஏ 4 பிரிவு படகுப் போட்டியில் நேஹா தாக்கூர் வெள்ளிப் பதக்கம் வென்றுள்ளார்.
அவரது அசாதாரண செயல்பாடு, அவரது திறமை மற்றும் கடின உழைப்புக்கு இது ஒரு சான்றாகும். அவருக்கு வாழ்த்துகள். அவரது எதிர்கால முயற்சிகளுக்கும் வாழ்த்துகள்."
இவ்வாறு பிரதமர் தெரிவித்துள்ளார்.
பிரதமர் அலுவலகம்
காமன்வெல்த் விளையாட்டுப் போட்டிகளில் பதக்கம் வென்றவர்களுடன் கலந்துரையாடினார் பிரதமர்
அண்மையில் முடிவடைந்த காமன்வெல்த் விளையாட்டுப் போட்டிகளில் பதக்கம் வென்றவர்கள், டெல்லியில் பிரதமர் திரு. நரேந்திர மோடியை அவரது இல்லத்தில் இன்று சந்தித்தனர். அப்போது, பதக்கம் வென்றவர்களுடன் பிரதமர் கலந்துரையாடினார்.
பதக்கங்களை வென்ற அனைவருக்கும் பிரதமர் வாழ்த்து தெரிவித்தார். மேலும், பதக்கங்களை வெல்லாதபோதும், சிறப்பான முறையில் செயல்பட்டவர்களுக்கும் பிரதமர் பாராட்டு தெரிவித்தார்.
விளையாட்டுத் துறையில் செய்யும் சாதனைகள், ஒவ்வொருவரையும் ஊக்குவிக்கும் என்று பிரதமர் தெரிவித்தார். விளையாட்டுத் துறையில் தங்களது சாதனைகள், இந்தியாவின் நிலையை உயர்த்தியுள்ளதாக பதக்கம் வென்ற வீரர்களிடம் பிரதமர் கூறினார். உலக விளையாட்டு அரங்கில், இந்திய விளையாட்டு வீரர் வெற்றிபெறும்போதெல்லாம், இந்திய தேசியக் கொடி உயரே பறப்பதாக அவர் தெரிவித்தார்.
இன்றைய காலகட்டத்தில், விளையாட்டு வீரர்களின் காலம், சில ஆண்டுகள் மட்டுமே இருப்பதாக பிரதமர் தெரிவித்தார். இந்த சூழலில், நாடாளுமன்ற உறுப்பினராக இருந்தபோதும்கூட, தங்கப்பதக்கங்களை மேரி கோம் வென்றுள்ளதை உதாரணமாக பிரதமர் குறிப்பிட்டார். விளையாட்டு வீரராக மிகவும் வெற்றிகரமாக செயல்பட்ட புல்லேல கோபிசந்த், பல்வேறுபட்ட வீரர்களுக்கு ஆலோசகராகவும், பயிற்சியாளராகவும் இருப்பதை பிரதமர் குறிப்பிட்டார்.
இன்றைய சூழலில் விளையாட்டு வீரர், வீராங்கனைகளுக்கு திறமை, பயிற்சி, ஒருநிலைப்படுத்துதல் மற்றும் கடின உழைப்பு ஆகியவற்றுடன் மன தைரியமும் முக்கியம் என்று பிரதமர் தெரிவித்தார். இந்த சூழலில், யோகா-வின் பலன்களை அவர் குறிப்பிட்டார்.
குழந்தைப்பருவம் முதலே ஆலோசனைகளை வழங்கிய ஆசான்கள், ஆலோசகர்கள் மற்றும் ஆசிரியர்களுடன் தொடர்ந்து தொடர்புவைத்திருக்க வேண்டும் என்பதை நினைவில் கொள்ள வேண்டும் என்று விளையாட்டு வீரர், வீராங்கனைகளுக்கு பிரதமர் வலியுறுத்தினார்.
இந்த நிகழ்ச்சியின்போது, இளைஞர் விவகாரங்கள் மற்றும் விளையாட்டுத் துறை இணை அமைச்சர்  கலோனல் ராஜ்யவர்த்தன் ராத்தோரும் உடனிருந்தார்.
பாதுகாப்பு அமைச்சகம்
இந்திய – அமெரிக்க கூட்டு ராணுவப் பயிற்சியான “யுத் அப்யாஸ் 2022” உத்தராகண்டில் தொடங்கவுள்ளது
இந்திய – அமெரிக்க 18-வது கூட்டு ராணுவப் பயிற்சியான “யுத் அப்யாஸ் 2022” உத்தராகண்டில் இம்மாதம் தொடங்கவுள்ளது. சிறந்த நடைமுறைகள், உத்திகள், தொழில்நுட்பங்கள் ஆகியவற்றை பரிமாறிக் கொள்ளும் நோக்கத்துடன் இருநாடுகளின் ராணுவங்களுக்கிடையே இத்தகைய பயிற்சி ஆண்டுதோறும் நடத்தப்படுகிறது. முந்தைய பயிற்சி 2021 அக்டோபரில் அமெரிக்காவின் அலாஸ்காவில் நடைபெற்றது.
அமெரிக்க ராணுவத்தின் 11-வது வான்படைப் பிரிவைச் சேர்ந்த வீரர்களும் இந்திய ராணுவத்தின் அசாம் படைப்பிரிவினரும் இந்த பயிற்சியில் பங்கேற்கின்றனர். இந்தப் பயிற்சியின் போது, அமைதிக்காப்பு, அமைதியை நிலைநாட்டுதல் ஆகியவை தொடர்பான செயல்பாடுகளும் இடம் பெறும். இந்தக் கூட்டுப்பயிற்சியின் போது மனிதாபிமான உதவி, பேரிடர் நிவாரண நடவடிக்கைகள் ஆகியவற்றிலும் கவனம் செலுத்தப்படும். இயற்கைச் சீற்றத்தின் போது, நிவாரண நடவடிக்கைகளை விரைவாகவும், ஒருங்கிணைந்தும் செயல்படுத்துவதற்கான பயிற்சியை இரு நாடுகளும் பெறவுள்ளன.
குடியரசுத் தலைவர் செயலகம்
பிப்ரவரி 10 முதல் 14 வரை மஹாராஷ்ட்ரா, தெலங்கானா ஆகிய மாநிலங்களுக்கு செல்கிறார் குடியரசுத் தலைவர்
குடியரசுத் தலைவர் திரு.ராம்நாத் கோவிந்த் நாளை முதல் 14-ம் தேதி வரை மஹாராஷ்ட்ரா, தெலங்கானா மாநிலங்களில் பல்வேறு நிகழ்ச்சிகளில் கலந்துகொள்கிறார்.
பிப்ரவரி 11-அன்று மும்பை ஆளுநர் மாளிகையில் கட்டப்பட்டுள்ள புதிய தர்பார் அரங்கை திறந்து வைக்கும் குடியரசுத்தலைவர், 12-ம் தேதி மஹாராஷ்ட்ரா மாநிலம் ரத்னகிரி மாவட்டத்திற்குட்பட்ட அம்பதவே கிராமத்தில் உள்ள டாக்டர் பாபா சாஹேப் அம்பேத்கர் நினைவிடத்தை பார்வையிடுகிறார். அதைத் தொடர்ந்து பிப்ரவரி 13 அன்று ஹைதராபாதில் நடைபெறவுள்ள மகான் ராமனுஜரின் ஆயிரமாவது ஆண்டு விழாவில் பங்கேற்று, ஸ்ரீ ராமனுஜாச்சாரியாரின் தங்க சிலையை திறந்து வைக்க உள்ளார்.
குடியரசுத் தலைவர் செயலகம்
கொவிட் உருவாக்கிய கட்டாயத்தால், நீதியை அணுகுவதற்கான அதிக வழிகளை உருவாக்கும் வாய்ப்பு நமக்கு கிடைத்துள்ளது: குடியரசுத் தலைவர்
உச்சநீதிமன்றத்தில் இன்று நடைபெற்ற 71-வது அரசியலமைப்பு தின விழாவை காணொலி மூலம் குடியரசுத் தலைவர் திரு ராம் நாத் கோவிந்த் தொடங்கி வைத்தார்.
நிகழ்ச்சியில் பேசிய அவர், கொவிட் உருவாக்கிய கட்டாயத்தால், நீதியை அணுகுவதற்கான புதுமையான வழிகளை உருவாக்கும் வாய்ப்பு நமக்கு கிடைத்துள்ளது என்று கூறினார்.
பெருந்தொற்றுக்கிடையிலும் தொழில்நுட்ப மேம்பாடுகளை பயன்படுத்தி உச்சநீதிமன்றம் செயல்பட்டது தனக்கு மகிழ்ச்சி அளித்ததாக குடியரசுத் தலைவர் மேலும் கூறினார்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1676171
-----
(Visitor Counter : 122
சுகாதாரம் மற்றும் குடும்ப நலத்துறை அமைச்சகம்
19 நாட்களில் சுமார் 4.5 மில்லியன் பேருக்கு கொவிட்-19 தடுப்பூசிகள் போடப்பட்டுள்ளன
கொரோனா பெருந்தொற்றுக்கு எதிரான போராட்டத்தில் இந்தியா தொடர்ந்து பல சாதனைகளைப் படைத்து வருகிறது.
19 நாளில் சுமார் 4.5 மில்லியன் பேருக்கு  கொவிட்-19 தடுப்பூசிகள் போடப்பட்டுள்ளன. இதனைத்தொட மற்ற சில நாடுகள் 65 நாட்கள் எடுத்துக்கொண்டன. நாடுமுழுவதும் தடுப்பூசிப் போடும் இயக்கத்தை இந்தியா கடந்த ஜனவரி 16 ஆம் தேதியன்று தொடங்கியது. கொவிட்-19-க்கான தடுப்பூசியை போட்டுக்கொள்பவர்களின் எண்ணிக்கை நாள்தோறும் கணிசமாக உயர்ந்து வருகிறது. இது மேலும் அதிகரிக்கும்.
7 மாநிலங்களில் இருந்து 54.87 சதவீதப் பயனாளிகள் கொவிட்-19 தடுப்பூசியைப் போட்டுக்கொண்டுள்ளனர். கடந்த 24 மணி நேரத்தில் 3,10,604 பேருக்கு 8,041 முகாம்களில் கொரோனா தடுப்பூசி போடப்பட்டுள்ளன. இதுவரை 84,617 முகாம்கள் நடத்தப்பட்டுள்ளன.
நாட்டில் தற்போது கொரோனா தொற்றுக்கு சிகிச்சை பெறுவோரின் எண்ணிக்கை கடந்த 24 மணி நேரத்தில் 1,55,025 ஆகக் குறைந்துள்ளது. இது மொத்த பாதிப்பில் 1.5 சதவீதத்திற்கும் குறைவானதேயாகும் .
இந்தியாவின் கொரோனா பாதிப்பு விகிதம் 1.82 சதவாதமாக இன்று உள்ளது. கடந்த சில வாரங்களாக பாதிப்பின் விகிதம் 2 சதவீதத்துக்கும் குறைவாகவே இருந்து வருகிறது. தற்போது இந்தியாவில் பாதிப்பின் எண்ணிக்கை 1,04,80,445 ஆக உள்ளது. பாதிப்பிலிருந்து குணமடைவோரின் விகிதம் 97.13 சதவீதமாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1695051
நிதி அமைச்சகம்
2018-19-ஆம் நிதி ஆண்டுக்கான ஜிஎஸ்டிஆர்-9 மற்றும் ஜிஎஸ்டிஆர் 9 சி வருடாந்திர தாக்கல்
69/2020 எண்ணுடைய 30.09.2020 தேதியிட்ட மத்திய வரி அறிவிக்கையின் படி, 2018-19-ஆம் நிதி ஆண்டுக்கான வருடாந்திர தாக்கலுக்கான கடைசி தேதி 2020 அக்டோபர் 31 வரை நீட்டிக்கப்பட்டுள்ளது.
2018-19-ஆம் நிதி ஆண்டுக்கான தானியங்கி ஜிஎஸ்டிஆர்-9-இல்  2017-18-ஆம் நிதி ஆண்டுக்கான தரவுகளும் இருப்பதாக சில தகவல்கள் கிடைக்கப் பெற்றன.
ஆனால், 2017-18-ஆம் நிதி ஆண்டுக்கான தாக்கல்கள் வரி செலுத்துவோரால் ஏற்கனவே செய்யப்பட்டு விட்டன. 2018-19-ஆம் நிதி ஆண்டுக்கான ஜிஎஸ்டிஆர்-9 படிவத்தில் இரு வருடங்களுக்கான  தரவுகளை தனியாகக் காட்டும் வசதி இல்லை.
எனவே, 2018-19-ஆம் நிதி ஆண்டுக்கான தகவல்களை மட்டும் வரி செலுத்துவோர் பதிவு செய்தால் போதும் என்று தெளிவுப்படுத்தப்படுகிறது. ஏற்கனவே பதிவு செய்யப்பட்டுள்ள 2017-18-ஆம் நிதி ஆண்டுக்கான தகவல்களை புறக்கணித்து விடலாம்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1663175
-----
(Visitor Counter : 178
நிதி அமைச்சகம்
சொத்துகளின் பணமாக்கத்திற்கான முதல் ஆலோசனை கூட்டம் நடைபெற்றது
உலக வங்கியுடன் இணைந்து முதலீடு மற்றும் பொது சொத்து மேலாண்மை துறை ஏற்பாடு செய்த சொத்துகளின் பணமாக்கத்திற்கான முதல் ஆலோசனை கூட்டம் இன்று நடைபெற்றது. காணொலி மூலம் நடைபெற்ற முதல் கூட்டத்தை மத்திய நிதி மற்றும் பெருநிறுவன விவகாரங்கள் இணை அமைச்சர் திரு அனுராக் தாக்கூர் தொடங்கி வைத்தார்.
உலக வங்கியின் இந்திய இயக்குநர், நிதி ஆயோக் தலைமை செயல் அதிகாரி, முதலீடு மற்றும் பொது சொத்து மேலாண்மை துறை செயலாளர் மற்றும் மத்திய அமைச்சகங்கள், துறைகள் மற்றும் முகமைகளின் மூத்த அதிகாரிகள் இக்கூட்டத்தில் கலந்து கொண்டனர்.
சொத்துகளை பணம் ஆக்குதல் அரசின் குறிப்பிடப்பட்ட நோக்கமாக உள்ள நிலையில், முக்கியத்துவம் இல்லாத பொது சொத்துகளை பணமாக்கும் பொறுப்பு, முதலீடு மற்றும் பொது சொத்து மேலாண்மை துறையிடம் வழங்கப்பட்டுள்ளது. சிக்கலான இந்த நடைமுறைக்கு அனைத்து பங்குதாரர்களின் ஒத்துழைப்பும் ஒருங்கிணைப்பும் தேவைப்படுகிறது. இதற்கான தளத்தை இக்கூட்டம் வழங்கியது.
அனைத்து பங்குதாரர்களின் முன்னிலையில் பல்வேறு முக்கிய விஷயங்கள் இந்த கூட்டத்தில் விவாதிக்கப்பட்டன. சர்வதேச மற்றும் உள்நாட்டு நடைமுறைகள், சிறந்த செயல்முறை மற்றும் அனுபவங்கள் பகிர்ந்து கொள்ளப்பட்டன. சொத்து பணமாக்கத்திற்கு வழிகாட்டி, நடவடிக்கைகளை துரிதப்படுத்தும் ஆலோசனைகளோடு கூட்டம் நிறைவுற்றது.
மேலும் விவரங்களுக்கு இந்த ஆங்கில செய்திக் குறிப்பை பார்க்கவும்:
https://pib.gov.in/PressReleseDetailm.aspx?PRID=1690533
சிறப்பு சேவைகள் மற்றும் கட்டுரைகள்
“சமையல் எரிவாயு - பாதுகாப்பான பயன்பாடு” குறித்த விழிப்புணர்வு முகாம்
75வது ஆண்டு சுதந்திரக் கொண்டாட்டத்தின் ஒரு பகுதியாக இந்தியன் ஆயில் கார்ப்பரேஷன் லிமிடெட், சென்னை மற்றும் தமிழ்நாடு மற்றும் புதுச்சேரி வருமான வரித்துறை, இணைந்து 07.07.2022 அன்று, “சமையல் எரிவாயு - பாதுகாப்பான பயன்பாடு” குறித்த விழிப்புணர்வு முகாம், 07.07.2022 அன்று, வருமான வரி அலுவலக வளாகம், 'ஆயக்கர் பவன்', 121, மகாத்மா காந்தி சாலை, நுங்கம்பாக்கம், சென்னை-600034-ல் நடத்தப்பட்டது. திரு. கே.எஸ். சங்கர், பொது மேலாளர் , தமிழ்நாடு மாநில அலுவலகம் மற்றும் அவரது குழு அதிகாரிகளால் சென்னை, வருமான வரி தலைமை ஆணையர் திருமதி. ஜெயந்தி கிருஷ்ணன், இ.வ.ப. முன்னிலையில் விழிப்புணர்வு நிகழ்ச்சி நடத்தப்பட்டது.
மேற்கண்ட பிரச்சாரத்தில் வருமான வரித்துறை அதிகாரிகள் மற்றும் அலுவலர்கள் கலந்து கொண்டு பயனடைந்தனர். சமையல் எரிவாயு பயன்பாடு குறித்த பல்வேறு பாதுகாப்பு மற்றும் முன்னெச்சரிக்கை நடவடிக்கைகள் குறித்து நிகழ்ச்சியில் விளக்கப்பட்டது என வி. வித்யாதர்,  கூடுதல் வருமான வரி ஆணையர்  , வருமான வரி முதன்மை தலைமை ஆணையர் அலுவலகம், , சென்னை வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
மத்திய அமைச்சரவை
சுங்க விவகாரங்களில் பரஸ்பர உதவி மற்றும் ஒத்துழைப்புக்கு இந்தியா பிலிப்பைன்ஸ் இடையே ஒப்பந்தம் செய்து கொள்ள அமைச்சரவை ஒப்புதல்
ஒத்துழைப்பு மற்றும் சுங்க விவகாரங்களில் பரஸ்பர உதவிக்கு இந்தியா – பிலிப்பைன்ஸ் இடையே ஒப்பந்தம் செய்து கொள்ள பிரதமர் நரேந்திர மோடி தலைமையில் நடைபெற்ற அமைச்சரவை ஒப்புதல் அளித்துள்ளது.
சுங்கக் குற்றங்கள் தவிர்ப்பு மற்றும் விசாரணைக்கு தொடர்புடைய தகவல்களைப் பெறுவதில் இந்த ஒப்பந்தம் உதவும். இரு நாடுகளுக்கு இடையே சரக்குகள் வர்த்தகங்களை சிறந்த முறையில் ஒப்புதல் அளிக்கவும் வர்த்தகத்தை எளிதாக்கவும் இந்த ஒப்பந்தம் உதவும் என எதிர்பார்க்கப்படுகிறது.
இரு நாடுகளும் தேவையான தேசிய சட்ட தேவைகளை இந்த ஒப்பந்தத்திற்கு அமல் படுத்திய பின்னர் இந்த ஒப்பந்தம் அமலுக்கு வரும்.
பின்னணி:
இந்த ஒப்பந்தம் இரு நாடுகளின் சுங்க அதிகாரிகளும் தகவல்களைப் பகிர்ந்து கொள்ளவும் புலனாய்வை பகிர்ந்து கொள்ளவும் தேவையான சட்ட கட்டமைப்புகளை அளிக்கும். சுங்க சட்டங்களை உரிய முறையில் பயன்படுத்தவும், சுங்க அதிகாரிகளின் விசாரணை மற்றும் நியாயமான வர்த்தகத்திற்கு இது உதவும். இந்த ஒப்பந்தத்தின் வரைவு இரு சுங்க நிர்வாகத்தின் ஒப்புதலுடன் இறுதி செய்யப்பட்டுள்ளது. இந்த வரைவு ஒப்பந்தம் இந்திய சுங்கத் துறையின் கவலைகளையும் தேவைகளையும் கருத்தில் கொண்டிருப்பதுடன், குறிப்பாக இரு நாடுகளுக்கு இடையே வர்த்தகம் செய்யப்படும் பொருட்களின் சுங்க மதிப்பின் சரியான தன்மை சான்றிதழ்களின் உண்மைத்தன்மை தகவல் பரிமாற்றம் ஆகியவற்றை கருத்தில் கொண்டுள்ளது.
(Visitor Counter : 82
சுகாதாரம் மற்றும் குடும்ப நலத்துறை அமைச்சகம்
கொவிட்-19 பாதிப்புக்குள்ளாகும் குழந்தைகளுக்கு தேவைப்படும் பராமரிப்பு மற்றும் உள்கட்டமைப்பில் எந்தவித குறைபாடும் இல்லை: நிதி ஆயோக் உறுப்பினர்
குழந்தைகளுக்கு ஏற்படும் கொவிட்-19 பாதிப்பு குறித்து ஆய்வு செய்து, பெருந்தொற்றை புதிய வகையில் எதிர்கொள்ளவும், நாட்டின் தயார் நிலையை வலுப்படுத்தவும் தேசிய நிபுணர் குழு ஒன்று உருவாக்கப்பட்டுள்ளது.
நான்கைந்து மாதங்களுக்கு முன்பு இல்லாத அறிகுறிகளை இக்குழு ஆய்வு செய்தது. மேலும், கையிருப்பில் உள்ள தரவுகள், மருத்துவ அறிக்கைகள், நாட்டின் அனுபவம், நோயின் பரிணாமங்கள், வைரஸ் மற்றும் பெருந்தொற்றின் தன்மை குறித்து இக்குழு பரிசீலித்தது.
மேற்கண்ட தகவல்களை, தில்லி பத்திரிகை தகவல் அலுவலகத்தின் தேசிய ஊடக மையத்தில் இன்று நடைபெற்ற மத்திய சுகாதார அமைச்சகத்தின் பத்திரிகையாளர் சந்திப்பில் நிதி ஆயோக் உறுப்பினர்  டாக்டர் வி கே பால் தெரிவித்தார்.
குழந்தைகளுக்கு ஏற்படும் கொவிட்-19 பாதிப்பு குறித்து அரசு கவனித்து வருவதாக தெரிவித்த அவர், கொவிட்-19 பாதிப்புக்குள்ளாகும் குழந்தைகளுக்கு தேவைப்படும் பராமரிப்பு மற்றும் உள்கட்டமைப்பில் எந்தவித குறைபாடும் இல்லை என்று கூறினார். குழந்தைகளுக்கு ஏற்படும் கொரோனா பாதிப்பு பெரும்பாலும் அறிகுறிகள் இல்லாமல் இருப்பதாகவும் மருத்துவமனை சிகிச்சை வெகு சிலருக்கே தேவைப்படுவதாகவும் அவர் கூறினார்.
இருந்தபோதிலும், பெருந்தொற்று மற்றும் வைரஸில் ஏற்படும் மாறுபாடுகள் நிலைமையை மாற்றி தொற்றின் அளவை அதிகரிக்க செய்யக்கூடும். குழந்தைகளுக்கான மருத்துவ சிகிச்சை உள்கட்டமைப்பில் இதுவரை எந்த சுமையும் ஏற்படவில்லை. ஆனால், பாதிப்புக்குள்ளாகும் 2 முதல் 3 சதவீத குழந்தைகளுக்கு மருத்துவமனை சிகிச்சை தேவைப்படும் வாய்ப்புள்ளது.
குழந்தைகளுக்கு ஏற்படும் கொவிட்-19 பாதிப்பின் இரண்டு வகைகள்:
குழந்தைகளுக்கு ஏற்படும் கொவிட்-19 பாதிப்பு இரண்டு வகைகளில் இருக்கலாம் என்று டாக்டர் பால் தெரிவித்தார்.
முதல் வகையில் இருமல் காய்ச்சல் உள்ளிட்டவை ஏற்பட்டு சிலருக்கு மருத்துவமனை சிகிச்சை தேவைப்படலாம்.
இரண்டாம் வகையில், அறிகுறிகள் இல்லாத பாதிப்பு ஏற்பட்டு 2 முதல் 6 வாரங்களுக்குப் பிறகு, காய்ச்சல், சரும ஒவ்வாமை, கண்ணெரிச்சல், சுவாசக் கோளாறு, வயிற்றுப்போக்கு மற்றும் வாந்தி உள்ளிட்டவை சில குழந்தைகளுக்கு ஏற்படலாம். நுரையீரலில் மட்டுமில்லாமல் உடலின் பல்வேறு பகுதிகளுக்கும் பாதிப்பு பரவி இருக்கும். இது கொவிட்டுக்கு பிந்தைய அறிகுறி. இந்த காலகட்டத்தில் உடலில் வைரஸ் இருக்காது, ஆர்டிபிசிஆர் பரிசோதனையிலும் பாதிப்பு இல்லை என்று தெரியவரும். ஆனால் பிறபொருள் எதிரி  பரிசோதனையில் கொரோனா பாதிப்பு இருப்பது தெரியவரும்.
சில குழந்தைகளுக்கு ஏற்பட்டு வரும் இந்த புதிய வகை பாதிப்புக்கான சிகிச்சை குறித்த வழிகாட்டுதல்கள் வேகமாக தயாரிக்கப்பட்டு வருகின்றன. இதற்கான சிகிச்சை கடினமானது இல்லை என்றாலும் சரியான நேரத்தில் அளிக்கப்படவேண்டும் என்று டாக்டர் பால் கூறினார்.
பாதுகாப்பு அமைச்சகம்
எல்லைகள் ரோடு அமைப்பின் வருடாந்திர மாநாடு: பாதுகாப்புத்துறை செயலாளர் தொடங்கி வைத்தார்
தலைமைப் பொறியாளர்கள் மற்றும் உபகரணங்கள் மேலாண்மை குறித்த வருடாந்திர மாநாட்டை எல்லைகள் ரோடு அமைப்பு புதுதில்லியில் இன்று நடத்தியது. இந்த மூன்று நாள் மாநாட்டை பாதுகாப்புத் துறை செயலாளர் டாக்டர் அஜய்குமார் தொடங்கி வைத்தார். எல்லைகள் ரோடு அமைப்பின் தலைமை இயக்குனர் லெப்டினன்ட் ஜெனரல் ராஜீவ் சௌத்ரி உள்ளிட்ட அதிகாரிகள் இதில் கலந்து கொண்டனர். எல்லைப் பகுதியில் சாலை கட்டமைப்பு மேம்பாடு, புதிய தொழில்நுட்ப பயன்பாடு, போன்றவற்றில் மேற்கொள்ள வேண்டிய முக்கிய விஷயங்கள் குறித்து ஆலோசிப்பதற்கான வாய்ப்பை இந்த மாநாடு வழங்குகிறது. இந்த மாநாட்டில் தற்போதைய திட்டங்கள் குறித்தும், அடுத்தாண்டிற்கான திட்டங்கள் குறித்தும் எல்லைகள் ரோடு அமைப்பு ஆய்வு செய்யும். இந்நிகழ்ச்சியில் பேசிய பாதுகாப்புத் துறை செயலாளர் திரு அஜய்குமார் எல்லைப் பகுதிகளில் ரோடுகள், பாலங்கள், சுரங்கப்பாதைகள் மற்றும் விமான தளங்கள் அமைப்பதில் எல்லைகள் ரோடு அமைப்பின் பங்கை பாராட்டினார். தொலைதூர எல்லைப் பகுதிகளை நாட்டின் முக்கிய பகுதிகளுடன் இணைப்பதற்காக 102 புதிய ரோடுகள் மற்றும் பாலங்கள் ஆகியவற்றை எல்லைகள் ரோடு அமைப்பு கட்டியதற்காக அவர் பாராட்டினார். அடல் சுரங்கப்பாதை உட்பட பல முக்கிய திட்டங்களை மேற்கொண்ட எல்லைகள் ரோடு அமைப்பின் பணியாளர்களின் உறுதியை அவர் பாராட்டினார்.
சிறப்பாக பணியாற்றியதற்காக எல்லைகள் ரோடு அமைப்பின் பல பிரிவுகளுக்கு அவர் கோப்பைகளையும் வழங்கினார்.
எல்லைகள் ரோடு அமைப்பின் 75 வீரர்கள், நாடு முழுவதும் 75 நாள் மோட்டார் சைக்கிள் பயணம் மேற்கொண்டு நேற்று தில்லி திரும்பினர். அவர்களையும் டாக்டர் அஜய்குமார் கொடியசைத்து வரவேற்றார். இந்த பிரிவினர் 24 மாநிலங்கள் மற்றும் யூனியன் பிரதேசங்களில் முக்கிய பகுதிகளில் பயணம் மேற்கொண்டனர். தேசிய ஒற்றுமை மற்றும் சாலைப் பாதுகாப்பு குறித்த தகவல்களையும் இவர்கள் பரப்பினர்.
மேலும் விவரங்களுக்கு இந்த ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1785486
சிறப்பு சேவைகள் மற்றும் கட்டுரைகள்
பிரதமரின் மீன்வள மேம்பாட்டுத் திட்டத்தின் கீழ் பொரிப்பகங்களில் வளர்க்கப்பட்ட 1.20 மில்லியன் பச்சை வரி இறால் குஞ்சுகள் கடலில் விடப்பட்டன
மன்னார் வளைகுடா மற்றும் பாக் ஜலசந்தி கடல் பகுதிகளில் இயற்கையான கடல் வளத்தை புதுப்பிக்கவும், இறால் உற்பத்தியை அதிகரிக்கவும் மண்டபத்தில் அமைந்துள்ள மத்திய கடல் மீன் ஆராய்ச்சி நிலையம், பச்சை வரி இறால் குஞ்சுகளை, பொரிப்பகங்களில் வளர்த்து, கடலில் விடும் பணியைத் தொடர்ந்து செய்து வருகிறது. இதனால், இப்பகுதி மீனவர்களின் வாழ்வாதாரம் பாதுகாக்கப்படுவதோடு, இப்பகுதியில் நீடித்து இறால் வளத்தை பாதுகாக்கவும், பராமரிக்கவும் வழிவகை செய்யப்படுகிறது. இத்திட்டத்தில் ரூ.168.948 லட்சம் மதிப்பீட்டில், 200 மில்லியன் பச்சை வரி இறால் குஞ்சுகளை, தமிழ்நாட்டின் கடல் பகுதியான மன்னார் வளைகுடா மற்றும் பாக்ஜலசந்தி பகுதிகளில் விடப்படும்.
20.08.2022  அன்று, 1.20 மில்லியன் பச்சை வரி இறால் குஞ்சுகளை, வேதாளையில் உள்ள மன்னார் வளைகுடா கடற்பகுதியில் மண்டபம் மத்திய கடல் மீன்வள ஆராய்ச்சி நிலைய தலைவர், டாக்டர் ஜி . தமிழ்மணி கடலில் விட்டார். வேதாளை மீனவர் சங்க தலைவர்கள், உள்ளூர் மீனவர்கள், மண்டபத்திலுள்ள மத்திய கடல் மீன்வள ஆராய்ச்சி நிலைய விஞ்ஞானிகள் மற்றும் பணியாளர்கள் இந்நிகழ்வில் கலந்து கொண்டனர்.
இத்தகைய முயற்சிக்கு மத்திய அரசு மற்றும் மத்திய கடல் மீன்வள ஆராய்ச்சி நிலையத்திற்கு நன்றி தெரிவித்த மீனவர்கள் பச்சை வரி இறால் வளத்தை பாதுகாக்க, இந்த நடவடிக்கை உதவியாக இருக்கும் என்றனர். இந்நிகழ்ச்சியை, மண்டபம் மத்திய கடல் மீன்வள ஆராய்ச்சி நிலைய மூத்த விஞ்ஞானி, டாக்டர் பி. ஜான்சன் ஒருங்கிணைத்தார்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும், யூனியன் பிரதேசங்களுக்கும், அடுத்த 3 நாட்களில் சுமார் 28 லட்சம் தடுப்பூசி
அடுத்த மூன்று நாட்களில், மாநிலங்களுக்கும், யூனியன் பிரதேசங்களுக்கும் 28,90,360 தடுப்பூசி டோஸ்களை மத்திய அரசு கூடுதலாக அளிக்க உள்ளது.
இதுவரை, 17.15 கோடி  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், மத்திய அரசு இலவசமாக வழங்கியுள்ளது. இன்று காலை எட்டு மணி வரையிலான நிலவரப்படி, 16,26,10,905 டோஸ் தடுப்பு மருந்து  பயன்படுத்தப்பட்டுள்ளது.
89,31,505 கொவிட் தடுப்பூசி டோஸ்கள், மாநிலங்கள் மற்றும் யூனியன் பிரதேசங்கள் வசம் கையிருப்பில் உள்ளன.
தமிழக நிலவரம் : தமிழ்நாட்டுக்கு இதுவரை 71,03,950 தடுப்பூசி டோஸ்கள் அளிக்கப்பட்டுள்ளன. இதில் 8.83 விழுக்காடு வீணானதாகத் தெரிவிக்கப்பட்டுள்ளது. இதனையும் சேர்த்து, 68,47,457 தடுப்பூசி டோஸ்கள் பயன்படுத்தப்பட்டுள்ளன. 2,56,493 தடுப்பூசி டோஸ்கள் தமிழகத்தின்வசம் கையிருப்பில் உள்ளன. 1,00,000 தடுப்பூசி டோஸ்கள் விரைவில் அளிக்கப்பட உள்ளன.
புதுச்சேரி நிலவரம் : புதுச்சேரி யூனியன்பிரதேசத்திற்கு இதுவரை 3,97,130 தடுப்பூசி டோஸ்கள் அளிக்கப்பட்டுள்ளன. இதில் 1.61 விழுக்காடு வீணானதாகத் தெரிவிக்கப்பட்டுள்ளது. இதனையும் சேர்த்து, 2,10,379 தடுப்பூசி டோஸ்கள் பயன்படுத்தப்பட்டுள்ளன. 1,86,751 தடுப்பூசி டோஸ்கள் புதுச்சேரிவசம் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1716415
(Visitor Counter : 148
சமூக நிதி மற்றும் அதிகாரமளித்தல் அமைச்சகம்
சமூக நீதி மற்றும் அதிகாரமளித்தல் அமைச்சகம், தேசிய தூய்மை தொழிலாளர்கள் நிதி மற்றும் மேம்பாட்டுக் கழகம் இடையே புரிந்துணர்வு ஒப்பந்தம் கையெழுத்தானது
சமூக நீதி மற்றும் அதிகாரமளித்தல் அமைச்சகமும், தேசிய தூய்மைத் தொழிலாளர்கள் நிதி மற்றும் மேம்பாட்டுக் கழகமும் 2023-24 மற்றும் 2024-25 நிதியாண்டுகளுக்கான புரிந்துணர்வு ஒப்பந்தத்தில் கையெழுத்திட்டுள்ளன. இந்த உத்தி சார்ந்த கூட்டாண்மை நாடு முழுவதும் உள்ள இந்த விளிம்புநிலை சமூகங்களுக்கு அதிகாரமளிப்பதில் கவனம் செலுத்துவதன் மூலம் தூய்மைத் தொழிலாளர்கள், மனிதக்கழிவை கையால் அகற்றுபவர்கள், குப்பை அள்ளுபவர்கள் மற்றும் அவர்களைச் சார்ந்திருப்பவர்களின் சமூகப் பொருளாதார மேம்பாட்டை மேம்படுத்துவதை நோக்கமாகக் கொண்டுள்ளது.
குறிப்பிட்ட இலக்கான நலத்திட்டங்களுக்கு நிதியை திறம்பட ஒதுக்கீடு செய்வதன் மூலமும் பயன்படுத்துவதன் மூலமும் அனைவரையும் உள்ளடக்கிய வளர்ச்சியை விரைவுபடுத்துவதற்கான உறுதிப்பாட்டை இந்தப் புரிந்துணர்வு ஒப்பந்தம் சுட்டிக்காட்டுகிறது. பாதுகாப்பு, கல்வி, திறன் மேம்பாடு, தொழில்முனைவு மற்றும் நிலையான வேலை வாய்ப்புகளை ஊக்குவிக்கும் முன்முயற்சிகளை அதிகரிக்க இந்த கூட்டாண்மை முயற்சிக்கிறது. நமது சுற்றுப்புறத்தை சுத்தமாக வைத்திருக்க மோசமான காலநிலையை எதிர்கொண்டு கடினமாக உழைக்கும் இந்தத் தொழிலாளர்களின் முழுமையான முன்னேற்றத்திற்கு பங்களிக்கிறது.
வணிகம் மற்றும் தொழில்துறை அமைச்சகம்
இந்தியா – அமெரிக்கா இடையே அமைச்சர்கள் நிலையிலான 13-வது வர்த்தகக் கொள்கைக் கூட்டம் வாஷிங்டனில் நடைபெற்றது
வாஷிங்டனில் 2023, ஜனவரி 10, 11 ஆகிய நாட்களில் நடைபெற்ற இந்தியா – அமெரிக்கா இடையே அமைச்சர்கள் நிலையிலான 13-வது வர்த்தகக் கொள்கைக் கூட்டத்தில் பங்கேற்பதற்காக மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல் அமெரிக்கா சென்றிருந்தார். பிரதிநிதிகள் அளவிலான பேச்சுக்களுக்கு முன்பு வர்த்தகம் மற்றும் தொழில்துறை அமைச்சர், அமெரிக்க வர்த்தக தூதர் திருமதி கேத்தரீன் தாய்-உடன் பேச்சு நடத்தினார். இரு நாடுகளிலும் பணியாற்றும் மக்கள் பயன் பெறும் வகையில் இருதரப்புப் பொருளாதார நட்புறவை மேம்படுத்துவதிலும், இருதரப்பு வர்த்தக நட்புறவை வலுவடையச் செய்வதிலும், வர்த்தக கொள்கைக் கூட்டம் முக்கியத்துவம் பெறுவதாக அமைச்சர்கள் சுட்டிக்காட்டினார்கள். இக்கூட்டத்திற்கு பிறகு கூட்டறிக்கை வெளியிடப்பட்டது.
2021-ஆம் ஆண்டில் சரக்கு மற்றும் சேவை துறையில் இருநாடுகளுக்கு இடையேயான வர்த்தகம் அதிகரித்ததாகவும், அது 160 பில்லியன் டாலர் அளவை அடைந்தது குறித்தும் அமைச்சர்கள் பாராட்டுத் தெரிவித்தனர்.
கடந்த முறை நடைபெற்ற வர்த்தகக் கொள்கைக் கூட்டத்திற்கு பின், மேற்கொள்ளப்பட்ட பல்வேறு பணிக்குழுக்களின் நடவடிக்கைகள் குறித்தும் அமைச்சர்கள் ஆய்வு செய்தனர்.
இந்தியாவின் ஜி-20 தலைமைத்துவத்தை வரவேற்பதாக கூறிய அமெரிக்க வர்த்தக தூதர் திருமதி கேத்தரீன் தாய், வர்த்தகம் மற்றும் முதலீட்டை பணிக்குழுவில் இணைந்து செயல்படும் தருணத்தை அமெரிக்கா எதிர்நோக்கியிருப்பதாகக் குறிப்பிட்டார்.
வர்த்தகம் மற்றும் தொழில்துறை அமைச்சர் திரு பியூஷ் கோயல், அமெரிக்க வர்த்தகத்துறை அமைச்சர் திரு ஜினா ரெய்மோண்டோவுடனும் பேச்சு நடத்தினார். அத்துடன், பல்வேறு முன்னணி தொழில் நிறுவனத் தலைவர்களுடன் அவர் விவாதித்தார்.
-------
PKV/IR/KPG/RR
(Visitor Counter : 121